ET Euroopa Liidu Teataja C 189/42

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 189/15

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„SEL DE GUÉRANDE”/„FLEUR DE SEL DE GUÉRANDE”

EÜ nr: FR-PGI-0005-0861-22.02.2011

KGT ( X ) KPN ( )

1. Nimetus:

„Sel de Guérande”/„Fleur de sel de Guérande”

2. liikmesriik või kolmas riik:

Prantsusmaa

3. Põllumajandustoote või toiduaine kirjeldus:

3.1. Toote liik:

Klass 1.8. Aluslepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab:

Nimetusega „Sel de Guérande”/„Fleur de sel de Guérande” tähistatakse meresoola, mis on käsitsi kogutud Guérande'i poolsaare soolatiikidest. Tegemist on rafineerimata meresoolaga, mida ei ole pärast kogumist pestud ja millele ei ole lisaaineid lisatud. Sool koosneb peamiselt naatriumkloriidi kristallidest ning muudest mineraalsooladest ja mikroelementidest.

Soola „Sel de Guérande”/„Fleur de sel de Guérande” toodetakse loomulikul teel, aurutades seda mereveest, mis ringleb tiikide süsteemis, kuni saavutab viimases basseinis kristalliseerumistaseme.

3.2.1. „Sel de Guérande”

„Sel de Guérande” on hall meresool, mis koosneb soolabasseini looduslikust savist põhjale settinud soolakristallidest. Soola kogutakse soolveebasseinidest käsitsi, kasutades selleks spetsiaalset tööriista. Pärast ladustamist ja sorteerimist võib soola „Sel de Guérande” pakendada olemasoleval kujul või kuivatatult ja lihvitult, kui soovitakse saada soola, mille teradel on erinev granulomeetriline kuju ja niiskusesisaldus.

3.2.2. „Fleur de sel de Guérande”

„Fleur de sel de Guérande” (Guérande'i soolalill) koosneb kergetest, peentest ja habrastest kristallidest, mis moodustuvad soodsate kliimatingimuste (tuul ja päike) korral halli soola tootmiseks mõeldud basseinides oleva soolvee pinnal. Soolalille korjatakse käsitsi, riisudes soolabasseini vee ülemist kihti vastava tööriista abil, enne kui pindmised soolakristallid vajuvad vee põhja, pärast mida ei saa neid enam soolalilleks pidada.

Kuna soolalill kristalliseerub basseinides oleva soolvee pinnal, erineb ta hallist soolast oma valge värvuse tõttu (kristallid ei puutu kokku basseinipõhjaga). Pärast ladustamist ja sorteerimist pakendatakse soolalill naturaalselt või osaliselt kuivatatuna, parandades nii soola puistatavust.

3.3. Toorained (üksnes töödeldud toodete puhul):

Ei kohaldata.

3.4. Sööt (üksnes loomse päritoluga toodete puhul):

Ei kohaldata.

3.5. Valmistamise erietapid, mis peavad toimuma määratletud geograafilises piirkonnas:

Tegevused, mis peavad olema teostatud geograafilises piirkonnas:

— Soola „Sel de Guérande”/„Fleur de sel de Guérande” kogumine.

— Lahtise soola „Sel de Guérande”/„Fleur de sel de Guérande” ladustamine.

— Esialgne pakendamine, mis võimaldab nende toodete jälgitavust, mida pakendatakse hiljem väljaspool geograafilist piirkonda.

3.6. Erieeskirjad viilutamise, riivimise, pakendamise jm kohta:

Ei kohaldata.

3.7. Konkreetsed eeskirjad märgistamise kohta:

Sool „Sel de Guérande”/„Fleur de sel de Guérande” tuleb pakendada suletud pakenditesse. Märgisel on:

— KGTga hõlmatud nimetus „Sel de Guérande” halli soola puhul ning kuivatamisel ja halli soola purustamisel saadud toodete puhul; „Fleur de sel de Guérande” soolalille puhul.

— Logo IGP ja/või tähistus „Indication Géographique Protégée”;

— nimetuste kaitse ja haldamisega tegeleva asutuse nimi ja aadress.

4. Geograafilise piirkonna täpne määratlus:

Määratletud geograafiline piirkond asub Loire-Atlantique'i departemangu 39 kommuunis (Pays de La Loire'i piirkond) ning Morbihani departemangu 7 kommuunis (Bretagne'i piirkond).

Departemang Kommuun Loire-Atlantique (39 kommuuni) Asserac Batz-sur-Mer Baule-Escoublac (LA) Besne Bouée Campbon Chapelle-des-Marais (LA) Chapelle Launay (LA) Croisic (LE) Crossac Donges Drefféac Guenrouët Guérande Herbignac Lavau-sur-Loire Malville Mesquer Missillac Montoir-de-Bretagne Piriac-sur-Mer Pont-Château Pornichet Pouliguen (LE) Prinquiau Quilly Saint-André-des-Eaux Saint-Gildas-des-Bois Saint-Joachim Saint-Lyphard Saint-Malo-de-Guersac Saint-Molf Saint-Nazaire Sainte-Anne-sur-Brivet Sainte-Reine-de-Bretagne Savenay Sévérac Trignac Turballe (LA) Morbihan (7 kommuuni) Camoël Férel Nivillac Pénestin Roche-Bernard (LA) Saint-Dolay Théhillac

5. Seos geograafilise piirkonnaga:

5.1. Geograafilise piirkonna eripära:

Piirkonna eripära tuleneb kliimatingimustest: piisavalt on tuult ja päikest, kliima on ookeaniline ja seda iseloomustavad mahedad talved ja jahedad suved.

Eripära tuleneb ka mullastikutingimustest: rannikul asuvate soolamadalike tekkeks on vaja ulatuslikke savipõhjaga alasid, mis asuksid tõusu ajal kõige kõrgema veetaseme piiril ja oleks muulidega kaitstud. Guérande'i soolatiigid asuvad rannajoonest kaugemal. Tänu savisele pinnasele (savi ei lase vett läbi ja on plastiline) on olnud võimalik sinna soolatiigid ehitada.

Piirkonna eripära põhineb ka inimteguril ja inimeste oskustel. Esimesed kirjalikud ülestähendused Guérande'i piirkonna soolatiikide kohta pärinevad 854. aastast (teos pealkirjaga „Cartulaire de Redon”). X ja XIV sajandil said Guérande'i soolatiigid hoo sisse ja XVI sajandil suureneb kuivatusbasseinide arv märgatavalt, jõudes XIX sajandiks oma tippseisu. Vahemikus 1840–1960 hakkab soolatiikide arv vähenema. Alates 1970. aastast saab soola tootmine Guérande'is uuesti hoo sisse. Soolatiigid ja tootmistehnikad on samad, mida kasutati ka varasematel sajanditel. Soolatiikide korrashoidmine põhineb traditsioonilistel tehnikatel. 1979. aastal asutati Guérande'i poolsaarel soolakuivataja ametiõppe keskus.

Kuna eri aastatel on toote omadused erinevad, on soolavarude talletamine olnud nii Guérande'i tootjate kui ka turustajate jaoks ajalooliselt suure majandusliku tähtsusega ja on seda veel tänapäevalgi. Vanasti asusid soolalaod soolatiikide ääres. KGTga geograafiline piirkond hõlmab kommuune, kus asusid ajaloolised ladustamispaigad ja kust läks läbi soolakaubitsejate tee.

5.2. Toote eripära:

Iseloomulikud omadused:

Guérande'i poolsaare soolatiikidel kasutatav soolakogumise viis tagab soolale „Sel de Guérande”/„Fleur de sel de Guérande” selle eripära:

füüsilised omadused: rabe tekstuur, sool (mis on kogutud soolabasseinide savisel põhjal olevalt soolveelt õrna kihina) on kergelt hallika värvusega, Guérande'i soolalill (mis on korjatud soolabasseinide vee pindmiselt kihilt enne põhjasoola kogumist) on looduslikult valge värvusega;

keemilised omadused: pärast kogumist looduslikku soola ei pesta ega rafineerita, see on ilma lisanditeta ja merelist päritolu, sisaldades rohkesti mineraale (magneesium, kaltsium, kaalium) ja mikroelemente;

organoleptilised omadused: sool ei ole mõru ega terava maitsega.

Soola „Sel de Guérande” ja „Fleur de sel de Guérande” tootmismeetod ning nii endisaegne kui praegune tuntus aitavad säilitada soola eripära.

Eriline oskusteave:

Guérande'i poolsaare soolakogujate töövõtetele on aluseks vanimaid Prantsuse Atlandi rannikul kasutatud vesiviljelustehnikaid. Soolatiikide struktuur on Guérande'ile ainuomane. Soolakoguja ülesanne on kontrollida nii merevee taset kui selle ringlemist eri tiikides, et sool nädalate jooksul järg-järgult küllastuks (aurustumisbasseinides hoitakse kontsentratsiooni taset kristalliseerumise piiril), korraldada vee loodusliku puhastumist, lastes seda voolata ühest basseinist teise, ja lõpetuseks koguda tekkinud sool kokku.

Soolalille kogutakse käsitsi, riisudes seda soolatiikide madalatest basseinidest (cueillette) spetsiaalse tööriista, nn soolareha (lousse) abil enne selle settimist soolatiikide põhja.

Soola „Sel de Guérande” puhul riisutakse soolakristallid soolabasseini keskosast kokku ja tõmmatakse kaabitsaga (las) sillale (tiigi äärde selleks ehitatud platvorm). Kaabitsaga soola kogudes segatakse ka soolvett, nii et tiikide põhja vajunud soolakristallid tõusevad ülespoole, tõmbamata kaasa väikesi saviosakesi.

Oma iseloomu ja omaduste (piisav nõrutusaste, vähene puistatavus, ümbritsevas keskkonnas oleva niiskuse sisseimamine) tõttu on sool „Sel de Guérande” ja „Fleur de sel de Guérande” toode, mille ladustamine ja pakendamine vajavad samuti erilisi oskusi ja pädevust. Et anda ettevõtjale või pakkijale soolalill nõrutatult ja võimalikult puhtalt, kasutavad tootjad esmast ladustamist (vahe- ehk eelladustamine) ja toote sorteerimist. Vaheladustamine toimub tootjate juures, kes ei pea tingimata elama soolatiikide läheduses, kuna seal ei ole piisavalt vaba maad. Seda asjaolu on ka KGT tootmisala piiride kindlaksmääramisel arvesse võetud.

Maine:

Juba sajandeid tuntakse soola „Sel de Guérande” ja „Fleur de sel de Guérande” maitseomadusi ja toitaineväärtust ning seetõttu on kõnealune sool toidu valmistamisel hinnatud. Tarbijate huvist soola „Sel de Guérande” ja „Fleur de sel de Guérande” vastu annavad tunnistust turustus- ja hulgikaubandusettevõtete tehtud uurimused ja küsitlused, samuti asjaolu, et seda soola eelistab suur hulk tuntud restorane ning põllumajandus- ja toiduainetesektori ettevõtteid. Soolale „Sel de Guérande” ja „Fleur de sel de Guérande” viidatakse sadades artiklites.

Guérande'i piirkonnas toodetava(te)st soola(de)st on räägitud juba vähemalt aastast 1698. 1930. aastate reklaamtekstides võetakse pinnasoola kohta kasutusele väljend soolalill (ning alates 70ndate aastate lõpust muutus see üldkasutatavaks. 80ndate aastate lõpus aitas nimetuste „Sel de Guérande” ja „Fleur de sel de Guérande” tuntus edendada tootega seotud kaubandustegevust.

Seni käsitati soola kui täiesti tavalist toodet, kuid soolaga „Sel de Guérande” algas soolaturu segmenteerimine soola päritolust lähtuvalt.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Soola „Sel de Guérande” ja „Fleur de sel de Guérande” saab koguda üksnes nendest soolatiikidest, mis asuvad kohtades, kus esineb looduslikku savi ja ookeanivee tõusud ja mõõnad on soola tootmiseks sobivad. Väga kompleksne veevõrgustiku süsteem ja soolatiikide asend on Guérande'i maastikku ja oskusteavet peegeldavad olulised elemendid.

Guérande'i poolsaare soolatiikides kasutatav kogumistehnika erineb tunduvalt teiste Atlandi ookeani rannikul asuvate tootmisbasseinide omast. Siin on iseloomulik, et võetakse arvesse tõusu ja mõõna ning kasutatakse kolme tüüpi basseine, et soodustada soola küllastumist, soola korjamise perioodilisust, soola korjamist soolveest ja mis tahes mehhaniseerituse puudumist kogumistegevusel.

Soola „Sel de Guérande” ja „Fleur de sel de Guérande” saab lahtiselt ladustatud üksnes KGTga hõlmatud piirkonnas, kuhu on koondunud vastava valdkonna eriteadmistega tootjad ja töötlejad. KGTga hõlmatud piirkonnas peab toimuma ka esimene pakendamine suletud ja märgistatud pakendisse, sest üksnes nii saab tagada toote jälgitavuse.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

https://www.inao.gouv.fr/fichier/CDCIGPSelDeGuerandeFleurDeSelDeGuerande.pdf

(1) ELT L 93, 31.3.2006, lk 12.